ཉེ་སྔོན་རྒྱ་རིགས་མཁས་པ་ཞིག་གིས་དེང་སང་བོད་ཀྱི་རྒྱལ་ས་ལྷ་སར་བོད་མི་ལས་རྒྱ་རིགས་མང་བ་དང་།གྲྭ་པ་ལས་ཉེན་རྟོག་པ་མང་བ།ཁང་པའི་སྒེའུ་ཁུང་ལས་སོ་ལྟའི་པར་ཆས་མང་བ་འདུགཅེས་བྲིས་ཡོད་པ་ལྟར།ད་ལྟའི་ཆར་བོད་ཀྱི་ས་གནས་ཡོངས་རྫོགས་ཡོངས་བསྒྲགས་མ་བྱས་པའི་དྲག་པོའི་ཁྲིམས་གཞིའི་འོག་གནས་ཡོད།བོད་ནང་གནམ་ཐང་མང་པོ་གསར་བསྐྲུན་དང་།དམག་གི་རུ་ཁག་མང་པོ་གསར་འཛུགས།ཁྱིམ་མཚེས་རྒྱལ་ཁབ་ཁག་གི་ས་མཚམས་བར་མེ་འཁོར་ལྕགས་ལམ་འཛུགས་སྐྲུན་རྒྱ་བསྐྱེད།གོ་ལག་ཅན་གྱི་སྲུང་དམག་སྟོང་ཕྲག་མང་པོ་འགྲེམས་འཇོག་བྱེད་པ་བཅས་ཀྱི་སྒོ་ནས།བོད་ནི་དྲག་པོའི་རྟེན་གཞི་མང་ཤོས་ཀྱི་ས་ཁུལ་ཞིག་ཏུ་གྱུར་ཡོད།དེང་སྐབས་བོད་ནང་ཟས་བཅད་ངོ་རྒོལ་ལྟ་བུ་ལུགས་མཐུན་གྱི་ཞི་རྒོལ་རིགས་དང་།ཐ་ན་ཞི་བའི་འདུ་འཛོམས་ཙམ་ཡང་བྱེད་ས་མེད་པར་བརྟེན།བོད་མི་རྣམས་འུ་ཐུག་ཐབས་ཟད་གྱུར་ཏེ།ཕྱི་ལོ་༢༠༠༩ནས་བཟུང་ད་བར་བོད་མི་༢༦ཡིས་རང་ལུས་མེར་བསྲེགས་བཏང་བའི་ཡིད་སྐྱོའི་དོན་རྐྱེན་བྱུང་ཡོད་ཅིང་།༸གོང་ས་མཆོག་དང་བཀའ་ཤག་ནས་ཚབས་ཆེའི་ལས་འགུལ་དེ་རིགས་མི་སྤེལ་བའི་འབོད་སྐུལ་གནང་ཡོད་ཀྱང་།འདི་ལོ་༢༠༡༢གཅིག་པུའི་ནང་རང་ལུས་མེར་བསྲེགས་བཏང་བའི་དོན་རྐྱེན་༡༤བྱུང་ཟིན་ཡོད།དོན་རྐྱེན་དེ་དག་གི་འགན་ཁག་ཆ་ཚང་མཁྲེགས་བཟུང་ཅན་གྱི་རྒྱ་ནག་གི་འགོ་འཁྲིད་ཚོར་ཡོད་ཅིང་།རང་བསྲེགས་ཀྱི་དོན་རྐྱེན་དེ་དག་གིས་སྤྱི་ཚོགས་རིང་ལུགས་ཀྱི་ལྷ་ཡུལ་ཟེར་བའི་དམ་བཅའ་སྟོང་པ་དེར་དགག་ལན་ནན་པོ་བརྒྱབ་ཡོད།